
Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Балъкъэр лъэпкъым и къэщIэрэщIэжыныгъэ махуэм ирихьэлIэу цIыхухэм
зэрызахуигъазэр
Къэбэрдей-Балъкъэрым и цIыхухэу пщIэ зыхуэсщIхэ!
Пщэдей дэ догъэлъапIэ мыхьэнэшхуэ зиIэ пIалъэр — Балъкъэр лъэпкъым и къэщIэрэ-щIэжыныгъэм и махуэр.
Республикэм и Парламентымрэ Правительствэмрэ сащIыгъуу сэ дэрэжэгъуэ къыдэзыт а махуэшхуэмкIэ ди къуэш лъэпкъым, Къэбэрдей-Балъкъэрым ис псоми сохъуэхъу.
ЗалымыгъэкIэ ягъэIэпхъуауэ щыта балъкъэр лъэпкъым ижь-ижьыж лъандэрэ щыпсэуа хэкум къызэригъэзэжар захуагъэмрэ губзыгъагъэмрэ я текIуэныгъэм и дамыгъэу уващ. И зэхэщIыкIымрэ тегушхуэныгъэмрэ фIэмыкIуэдауэ, лэжьыгъэм и гур етауэ ар жыджэру пэрыувэжащ щалъхуа щIыналъэм гъащIэщIэр щыухуэным. Тхыдэм и мардэкIэ къапщтэмэ, куэд мыхъу лъэхъэнэм къриубыдэу икIи республикэм ис псоми я дэIэпыкъуныгъэшхуэ хэлъу балъкъэр лъэпкъым экономикэ, политикэ, щэнхабзэ, социальнэ зыужьыныгъэм ехъулIэныгъэ нэрылъагъухэр къыщихьащ икIи мы зэманым абы хуэфэщэн увыпIэ Урысей Федерацэм ис лъэпкъхэм я деж щиIыгъщ.
Балъкъэр лъэпкъым и къэщIэрэщIэжыныгъэ махуэр дэ псори дыщалъхуа унэу щыт икIи ди къэкIуэнур тэмэм хъун папщIэ дызыхуэсакъыу тхъумапхъэ Къэбэрдей-Балъкъэр Республикэм и зэкъуэтыныгъэр щызэфIагъэувэжа махуэщ.
А махуэм балъкъэр лъэпкъым, Къэбэрдей-Балъкъэрым ис псоми сохъуэхъу мамырыгъэ, гуапагъэ, ефIэкIуэныгъэ яIэну.
